khistorydata/jeongjo-sjw-relations huggingface dataset:
정조 24년 · 목
備局啓言頃因三陟杆城等邑御史權晙書啓江陵三處堤堰許耕便否及江陵祥雲兩驛價布錢八百兩之每年輸送於銀溪者除減其半便否竝令論報後稟處之意覆啓行會矣卽見江原監司南公轍所報則枚擧邑報以爲江陵伐列員堤堰二庫在府東七里而本無水源民不蒙利故堤傍田夫百餘年前府南大川築洑引水上下畓千餘石擧皆蒙利所謂堤堰初不灌漑海南員堤堰一庫又在府南十里而其無水利一如伐列長川抱流數百石畓如意灌漑則今此三堤無關於民畓之利害大小民人咸願作畓兩處堤堰先以假令則可作八九十石美畓而土性膏沃實無乍起旋廢之患至於起墾一款待秋成可以始役銀溪驛入居錢除減其半事平陵祥雲兩驛則在於嶺東一隅使役稍歇銀溪直路六站則處在孔道責應旁午其所凋弊比之平祥不啻十倍則今雖不得益加添助以爲蘇捄之道而許多年受用之物豈可減之乎依前施行之外更無措處之策爲辭矣江陵堤堰三處廢棄旣久堤傍大川又有引洑之處其所蒙利或爲千餘石落或爲數百石落則許耕於百年等棄之土未爲不可而第念堤堰禁耕法意至嚴萬一有用力貯水之道而忘其遠效取其小利無難毁法則其爲流弊有不可言更以此意提飭道臣果是官民自古之公論而又無一分可望於滀洩則待秋成起墾後幾石落及結數使之報于堤堰司與戶曹銀溪驛凋弊之倍甚於平祥兩驛誠如報辭今若以其本非已物一朝勒減則勢必難支畢竟別爲救弊在所不已矣繡衣則只聞平祥兩驛之言論其事理亦似有然者故其說如彼而通同較量則仍舊之外實無他道請今姑置之允之
정조 24년 · 강
命嶺南漕船刻期捧納星火下送
정조 24년 · 목
戶曹以嶺南左漕倉所屬昌原等八邑右漕倉所屬晉州等七邑漕船點檢啓敎以今番漕船之善爲上來可嘉戶惠廳及各處所納刻期捧納嚴飭星火下送俾無逗遛之弊而下送後這這草記備局有司堂上知悉可也
정조 24년 · 목
兼弼善韓用鐸司書李寅采副率吳熙常入參
정조 24년 · 강
全羅監司金達淳疏請往省先壠賜例批
정조 24년 · 강
命卒奉朝賀李命植弔祭依例擧行
정조 24년 · 목
敎曰重臣立朝五十年宣力于外兩界四都以至嶺湖萊灣名無不登之剡夷考績庸在在可稱入而掌金穀治甲兵其嚴於守法亦所深許而中間滄浪一一待之以無卞未嘗屑屑於明其本意今聞其長逝豈勝嗟惜卒奉朝賀李命植弔祭依例擧行祭文中以此意措辭事分付
정조 24년 · 강
備局以德川郡燒戶畢奠接啓
정조 24년 · 목
備局啓言頃以德川郡被燒民家嚴飭結構後畢奠接形止亦卽報來以爲草記之意因傳敎行會矣卽見平安監司李泰永所報則以爲該郡被燒民家八十一戶借材助糧申飭結構今已畢奠接小殘獨戶身役蕩減後修成冊上送而蕩減身役錢爲二十八兩云矣
정조 24년 · 강
進賀正使具敏和副使韓用龜以自燕離發馳啓
정조 24년 · 목
狀啓以爲皇帝四月初六日祈雨後不得點雨故避殿減膳自十三日致齋十六日分遣儀親王永璇定親王永瑆睿親王永璘替行祈雨祭于天壇地祗太歲三壇其翌日又以風吹雲散雨意愈漠十九日泒遣綿課禱于風神廟二十日幸齋戒宮致齋三日二十四日親行祈雨祭于社稷壇事自禮部知會臣等祗迎于午門外故當日曉頭臣等與書狀官柳畊進詣午門前與漢侍郞曹城滿侍郞文寧偕至祗迎所則皇帝衣素步行以示自貶朝臣迎送一槪命免故排班諸臣各自退歸臣等卽爲還歸館所齋戒時閑漫公事不敢進本故臣等領賞題本因此遲滯矣二十五日始爲題本二十七日奉旨本月三十日因禮部知會閏四月初一日早朝臣等與書狀官率正官十五人詣午門前領賞仍受回咨文十五度後自北京離發正使臣具敏和軍官朴來行副使臣韓用龜軍官趙相一譯官金時元修狀啓先爲發送
정조 24년 · 목
左副賓客徐龍輔兼輔德金羲淳兼說書李存秀副率南周獻入參
정조 24년 · 강
諸承旨持公事入侍于熙政堂召見下直守令安岳郡守李東稷潭陽府使宋時淵
정조 24년 · 강
命四月朔日次儒生殿講後日次更稟先以月講代行
정조 24년 · 목
因政院四月朔日次儒生殿講取稟敎以近以講事收議後日次更稟日次講代先以月講從近當親試以此分付
정조 24년 · 강
命四月朔漢學文臣及專經文武臣殿講待肄講稍熟更稟
정조 24년 · 강
重推東學敎授具得魯
정조 24년 · 목
政院啓言兵曹正郞具得魯本職及文兼則肅拜而兼帶東學敎授旣入闕中不爲肅拜揆以事體極爲未安請推考敎以中批則一也以中批行公亦一也少年處義雖貴不苟不當爲而爲反欠分義具得魯事豈成說乎學敎授具得魯從重推考卽爲牌招
정조 24년 · 강
施咸興燒戶恤典仍命永興府使李明淵馳往被燒處曉諭奠居
정조 24년 · 목
咸鏡監司具㢞狀啓以爲四月二十五日咸興府民家失火小戶一戶殘戶一百十戶被燒驛吏子一人燒死驛馬一匹致斃敎以百餘民戶之被燒於方農之時聞甚驚惻何如可卽庇身安土依舊奠活乎近以亢暘焦勞際聞北民之蕩析恫若在已予心何安卿等卽爲取考年前旣施之別恤典各例就其中可施者三懸鈴行會而皆是小殘獨戶云若還若役有則勿徵無當另救待其畢奠接使之狀聞事分付洪原小縣猶且別遣況該府乎又況燒戶之爲幾倍倍乎亦令政院下諭永興倅處星火馳往曉諭奠居之意與道伯及地方官眼同擧行後狀聞
정조 24년 · 강
命居昌舊還中庚戌條之轉爲壬子丙辰條者持許蕩減
정조 24년 · 목
慶尙監司申耆狀啓以爲道內舊還限年各邑中居昌舊還初非吏民反逋之穀往在庚戌因繡啓以庫中所在積年腐傷幾成塵土者出給民間限三年分捧而辛亥壬子兩年條連爲停退至癸丑又因御史書啓年分修啓時請退三年之限而猶未能限內準捧丙辰秋更以分排六年之意狀請蒙允而丁戊兩年則因朝令仍停始於己未幸因年豐雖捧當年條一千二百餘石仍未捧各穀尙餘四千九百三十三石零而穀簿中所錄辛亥條二千三百二十八石零壬子條二千二百八十六石零丙辰條三百十九石零卽其分錄未捧所從來之年條也其中辛亥條入於蕩減年限之內故已爲報備局許減而至於壬子丙辰兩年未捧係是辛亥後年條雖不敢一例擧論而究其本則庚戌前舊穀之當年分給者仍以謂庚戌條一轉而爲壬子再轉而爲丙辰故該府之民但知年限之爲辛亥以前不知壬丙條之有所區別今以辛亥一年條二千餘石分數減給於近五百石未納之戶者實有斑駁於辛亥以上五年條全數蕩減之恩典而民訴邑牒因此紛然朝家恩澤之自下仰請非不知萬萬猥越而年條之久遠如右所陳民情之祈望有難退斥百回趦趄敢此論列庚戌條轉爲壬子丙辰條之居昌舊還二千六百五石五斗零當減與否令廟堂稟處敎以依狀請施行事回諭
정조 24년 · 강
以鄭觀采爲都監中軍吳載徽爲禁趦中軍
정조 24년 · 목
義禁府啓言假注書姜應一呂東植崔漢翼莫重敎諭書趁未書入稽緩之罪在所難免請竝以此照律敎以付過放送
정조 24년 · 목
兼輔德金羲淳司書李寅采洗馬金日柱入參
정조 24년 · 강
行藥院入診于誠正閣召見刑曹判書李得臣備局有司堂上趙鎭寬李書九藥院都提調李時秀提調徐邁修副提調曺允大
정조 24년 · 목
藥院日次請診也○予曰使行先來出來矣別無他事云耶右議政李時秀曰彼中亦以旱災去月二十日已有親行禱雨之擧云矣予曰先來軍官所傳有甚他事耶承旨洪樂游曰軍官譯官則落後於宣川姑未上來矣予曰然則自政院何不請罪予又曰五邑戶曹穀事果已往復於領相而何以措處時秀曰昨伏見擧條批旨則其號稍異似可以此施行矣予敎有司堂上趙鎭寬李書九曰五邑耗條區劃事何以爲之書九曰成出笏記今方持入矣予曰五百石如欲取耗則五千石當爲盡分乎書九曰然矣予曰戶曹元會穀則十分一取耗耶書九曰然矣予曰戶曹穀十分一外九分則歸於何處書九曰九分則守令當用之矣予曰然則此異於取諸民依日前筵敎許施無妨耶書九曰徐有隣爲戶判時湖西己酉貿米爲一萬八千石京畿貿米爲一萬三千石以此幷爲劃給於關東矣自戶曹若以錢換劃則庶可量爲而此亦磨鍊而已未有一定之見矣予曰領相出疆前決定好矣予敎鎭寬曰卿爲戶判時有所留意於各樣雜費之釐正抄謄冊子云其間果已成出耶鎭寬曰姑未抄出矣予曰大體恤典會減者多耶鎭寬曰非但恤典而已各樣雜費最多矣時秀曰臣待罪戶判時亦聞於外間則燒頹恤典不無虛實相蒙之弊矣予曰以燒戶言之十戶以上自政院付籤入之而此亦持公事入侍時入啓不然則過了數朔後始爲入啓以朝家一視之義無論百十戶單一戶當戶之見燒一也朝家軫恤豈可區別大小多寡而爲之乎先朝自丙子至乙未年靜攝中不緊公事不得入之乙未聽政時恤典狀啓積堆於二間樓庫以此觀之不可不先擧行而其間虛實相蒙之弊亦何以盡知乎非但此也雜費之昔無今有者大加變通然後庶可釐正恤典傳敎卿必抄出以爲斯速釐正之地可也予敎刑曹判書李得臣曰文案中已承款未完決之類獄情果如何得臣曰臣果詳閱文案則其中亦有一二可疑者矣予曰然則從所見論奏而今日亦當開坐乎得臣曰今日以停朝市不得開坐矣予曰勿拘進去卽爲擧行也
정조 24년 · 강
推承旨洪樂游平安監司李泰永仍命回還進賀使先來軍官譯官等科治
정조 24년 · 목
右議政李時秀啓言年前以使行先來或有中路實病不得排站上來則使陪持替受狀啓以來事曾有下敎而此是一時特敎非每年視以爲例之事設或眞有實病道臣或灣尹詳察其病果是實狀則以替送陪持之意措辭馳啓事體卽然而近聞先來軍官譯官輩以伊時下敎認以年例應然之事甚至今番回還進賀使先來軍官譯官渡江後纔過數站竝爲落後三人之一齊有病似無是理若此不已則先來之法便歸蕩然不可無懲後之道當該先來軍官譯官等待其上來令攸司從重科治道臣之無一言狀聞政院之循例捧納不爲請罪難免其責請當該道臣及承旨推考從之
정조 24년 · 강
命秋曹囚金應聲以減律決勘
정조 24년 · 목
刑曹判書李得臣啓言頃奉筵敎今番完決中已結案已承款六度文案次第看詳則其中或有一二可議者金應聲獄案中以爲死者一孫面色瘦黃素知其爲抱病之人故不忍其下手云者雖不足取信以看證朴弘信翠梅及屍親崔聖道招見之一孫之自來抱病同然一辭一孫妻朴召史招中亦以爲一孫昨年臘月吐血云爾則一孫致死雖在於與應聲相鬪之後而自是病身則亦豈無邂逅之疑乎應聲招中以爲一孫死後辦得斂具將欲埋葬忽地呈官不知其意云元告招中以爲或慮應聲之逃避謂將斂葬以緩其心且待媤叔之來始乃發狀云而以渠所遭論以常情固當號哭奔告不踰晷刻且元告所居之三淸洞距其媤叔所居之松木洞多不過一里許則其所發狀胡在經日經夜之後乎或出於疑病疑打欲告未告而然歟宜其蒼黃何太稽緩初覆檢狀皆以脇肋傷痕衣服血廕爲被踢實因而弘信招中旣曰一孫以頭撞應聲而反傷其鼻衂血狼藉衣服血廕不足爲致命之證也看證金啓孫招中以爲其後一孫應聲更爲相鬪云者與元告招中其夫憤其被打扶執應聲更欲起鬧則應聲更不下手等說沕然相合若曰初鬪時被踢以至不日內致命之重傷則渠非鐵漢安能作氣更鬧於其翌日乎再鬪時應聲之初不下手其妻朴召史亦已立證則一孫殞命亦不可一直歸之於被打也決矣大抵看證諸招皆曰互執頭䯻交加拳踢此是此獄實際光景以手執䯻以足踢人之勢有異乎各立飛足之隨處當着隨力猛毒應聲一孫雖或有强弱之別而滾合時足尖之及於肋後者亦豈有重傷之理哉應聲所謂一孫之自撞自仆之際脇肋自然致傷云者非敢曰準信而亦不可全然諉之於下手之猛毒朴弘信所供中應聲言內以爲毆打汝無異打甕器啇支機木等語與上項應聲招中知其爲抱病之人不欲下手之語暗有相符此雖常漢過去麤悖之語而無論憐其孱㤼其死其毆踢之不欲猛毒亦可見矣旣有諸般可疑之端而謂渠以曾已承款循例結案取招有違於我殿下欽恤好生之德意故敢此仰達矣敎以卿之起疑諸條甚有所見前判堂題語中弊繩破器之喩亦可謂同一意致減律不至於失刑依卿所奏直爲照律決勘
정조 24년 · 강
命秋曹囚金重喆更査
정조 24년 · 목
刑曹判書李得臣啓言典僕金重喆獄案亦不無更査之端渠則自初檢至承款時每以爲墨麟犯打渠之老母故情理所及不顧死生奪其椎而反擊云者雖是渠藉口之端而苟如是也容有可議屍親方召史之初檢招中連以重喆弟福喆之竝力同打樣齗齗爲說者覆檢以後忽反前說爲福喆分疏靡不用極者亦甚訝惑此兩條一番更査後始可議捧結案故仰達矣從之
정조 24년 · 강
命竹山囚李寶夫傅輕
정조 24년 · 목
刑曹判書李得臣啓言頃因竹山府殺獄罪人李寶夫獄事回啓判付星火査報之意發關該道矣卽接京畿監司徐鼎修回移及主同推官報營辭意則以爲時同之以賊見囚受刑決放前府使之移牒昭在行賊被囚雖有其跡越獄在逃元無是事時同之子日孫曾以大賊越獄逃躱丁寧而渠所謂傳說之狼藉易致父子之相蒙抑或無怪而旣無官令之奉承又無逋逃之可罪則私自捕捉於出使之路恣意毆打於鍜鍊之際者已極無狀越獄逃走及因官令跟捕等說俱皆落空云矣越獄逃躱者卽時同之子日孫而時同則纔以行賊被捉受棍蒙放者也奉官令出使亦不過跟捕他殺越人命之賊徒則韓女所謂時同之越獄逃躱寶夫之因官令跟捕俱爲落空而寶夫卽捕校也時同卽賊徒也奉令出使雖非捕捉時同之行而路逢曾所被捉之賊徒則捕校之盤詰譏探自是渠輩之例習今此寶夫之行凶匿埋等事固萬萬痛惡而此與混打平民擅加操鍊稍有間焉韓女稱冤與指無謂有全然爽實亦或有異故仰達矣敎以卿傅生之論未免苟且若此則殺獄豈有償命之律乎然於曰宥曰殺之義卿則曰必可宥而直使之仍置殺案此爲鄭重之端右相適又登筵亦陳意見右議政李時秀曰寶夫之匿埋一款實爲渠之斷案而時同之行賊被囚邑牒昭在其子日孫又是越獄之賊徒則捕校之路中逢着一欲盤詰不是異事操鍊之酷乃是京外捕校之例習此或爲寶夫一分參恕之端秋堂所奏亦似因此而殺獄至重不敢質言矣敎以卿言亦與刑判意無異則何可必爲仍推乎依僉議傅輕之意分付
정조 24년 · 강
命奏請使方物看品時以戶曹次堂擧行
정조 24년 · 목
備局啓言陳奏兼奏請使方物看品在今二十二日而戶曹判書李在學有實病無以擧行云莫重看品不可以亞堂替行合有變通之道請李在學今姑許遞敎以重任不可輕遞令次堂替行
정조 24년 · 목
印右副賓客李晩秀兼輔德金羲淳司書李寅采洗馬金日柱入參○侍講院啓言書筵孟子第五卷今已畢講而依下敎第六卷仍爲繼講
정조 24년 · 강
召見檢校直提學李晩秀于便殿
정조 24년 · 강
命桂坊直所今日移接於春坊東行閣
정조 24년 · 목
檢校直提學李晩秀啓言鑄字所今日將爲移入矣依日前筵稟定奪桂坊移入於春坊東行閣今日入接事請分付從之
정조 24년 · 강
命明日親臨方物看品處所以熙政堂爲之
정조 24년 · 강
命舊還未捧居末龍川府使李邦運居二嗭洞權管鄭啓運全未捧彌串僉使李愼培罪以宥旨前事竝勿論
정조 24년 · 목
承旨曺允大啓言舊還分元還上居末龍川府使李邦運居二嗭洞權管鄭啓運全未捧彌串僉使李愼培令該府該道依事目勘處事備邊司草記允下矣取考大典通編還上未準捧條居末決杖居二推考居三勿論而增註以爲居末者拿問邊地守令則依前決杖云而至於舊還未準捧條則註言論罪而已初無分明定式故居二嗭洞權管及全未捧彌串僉使姑援新還條拿問推考之例已捧傳旨而至於龍川府使則係是內邊地守令雖與外邊地有間其爲邊地則一也似不可遽用拿問之例如欲代以決杖則又無新舊還輕重之別擧行未免疑眩當以何律施行乎敎以更思都是宥旨前事竝勿論
정조 24년 · 강
命舊還未準捧守令論罪事令廟堂酌量定制
정조 24년 · 목
承旨曺允大啓言舊還未準捧守令論罪一款雖載於大典增註中而初無輕重區別之文故纔有所陳稟矣若無一番定式則來頭擧行必復如今番之疑眩令廟堂酌量定制以爲永久遵行之地似好矣從之
정조 24년 · 강
掌令洪光一持平洪時濟聯名避嫌賜批
정조 24년 · 목
避嫌以爲日前亞憲歷論近日臺官失職之事至請峻其選責其任使庸碌者無所逃於譴何而外他條列無非格言臣等已不覺瞿然自愧而其曰當言之事謂屬禁令而不言已允之啓惟俟處分而不論云者尤是臣等溺職之大者固所甘受而愧赧之不暇則寧被違傲之罪不敢爲仍冒之計累勤飭敎今始來避所失尤大請命遞斥臣等之職批以勿辭亦勿退待
정조 24년 · 강
執義曺允遂避嫌賜批
정조 24년 · 목
避嫌以爲臣之日前筵奏誠以如臣無似冒居臺端不能出一言論一事臺閣不尊實由於是竊附自劾之義矣及夫筵退之後譏嘲之說紛紜四至謂臣以自處擇差處人不擇乃至有近日諸臺齊引之擧臣於是竊不勝瞿然慚赧之至其何敢蹲冒於臺次乎請命遞斥臣職批以勿辭亦勿退待
정조 24년 · 강
命諫臺之不爲詣臺者問啓
정조 24년 · 목
政院啓言以兩司諸臺之不爲詣臺屢勤飭敎而憲府諸臺則雖已入來避嫌諫院則無一人詣臺事甚未安請竝推考敎以爲先待開門問啓
정조 24년 · 강
御營廳以弘化門鄕軍移直衛將番所啓
정조 24년 · 목
該廳啓言弘化門鄕軍直所移設於衛將番所事已爲定奪矣移接直所今已修葺今日爲始待標信移直
정조 24년 · 강
飭寶城郡燒戶斯速奠接
정조 24년 · 목
全羅前監司趙宗鉉以寶城郡民家失火二十五戶燒燼恤典題給馳啓敎以方農失所甚爲矜悶嚴飭邑倅斯速結構期於卽爲奠接事分付
정조 24년 · 목
義禁府啓言加德前僉使趙崇原情以爲本鎭戰艦汊港在於鎭門五里許而各船各定監色船直使之着意守護矣今四月十六日戌時一戰船船直吸草落火延燒草芚昏夜人閴火熖已熾且因西北風之大作火遍一船延及二戰船而潮退水淺人力莫逮未卽遠移亦被燒燼莫重戰器有此失火之擧此莫非渠常時不能嚴束之致云請刑推得情敎以考律勘放後草記又啓言取考大明律失火條有曰倉庫軍器失火守令以本律照勘後公罪收贖懸入矣趙崇杖八十徒二年定配以公罪收贖放送允之
정조 24년 · 강
命龍虎營拘留守門將林福善姑放
정조 24년 · 목
兵曹以依下敎拘留啓有是命
정조 24년 · 목
左副賓客徐龍輔兼輔德金羲淳兼司書金近淳司禦兪漢雋入參
정조 24년 · 강
御熙政堂行奏請使方物看品
정조 24년 · 강
命使行紙物使書狀官前期計張事令廟堂稟處
정조 24년 · 목
承旨曺錫中啓言方物封褁之際每患悤擾許多紙物有難盡數計張於一日之內故只計卷數仍爲齎去及其呈納彼中也或有計數之擧則每多欠縮雖以補物而充數猶不免事面之苟簡而亦可見我國紀綱處臣意則每於封褁前六七日書狀官親往該曹排日分數一一計張以待封褁日計卷齎去則可無如前之弊令廟堂稟處恐合事宜臣於昨年奉使之行稔知此事故仰達矣從之
정조 24년 · 강
遞承旨趙弘鎭以李益運代之前望也
정조 24년 · 목
弘鎭不爲仕進也
정조 24년 · 강
以沈廷秀爲陽城縣監口傳也
정조 24년 · 목
敎以守令有闕之代令該曹口傳差出
정조 24년 · 강
政院以司諫沈奎魯獻納李垿正言朴宗京不爲詣臺委折問啓
정조 24년 · 목
政院啓言問啓事命下矣問于司諫沈奎魯獻納李垿正言朴宗京處則奎魯以爲臣出入臺地已多年所未嘗出一言論一事以效一日之責居常慚恧無地容措向來憲啓以臺閣之峻其選得其人爲請則如臣之前後溺職者尤難冒居飭敎之下不敢出肅云垿以爲臣本拙劣不足備數於從班而年前臺望之始通也又以銓格之有違人言頗緊廉防所關尤難冒玷前後除拜一未承膺是臣難進之一端且況向日憲啓之請擇諫官實爲切至之論雖於從前出入之地尙或逡巡却顧以臣幾年自引之蹤反改前見忽膺新命則其爲忘廉沒恥當何如也飭敎之下罪積逋慢云宗京以爲臣以無似本不合於耳目之任而向來憲臺旣有臺閣不擇之論則臣亦不擇中一人耳僚臺旣因此而竝蒙遞罷則臣之處義宜無異同飭敎之下不敢出肅云矣
정조 24년 · 강
命兩南應資老人遺漏者口傳下批
정조 24년 · 목
慶尙監司申耆以應資老人遺漏者馳啓敎以令該曹口傳下批單付亦以口傳擧行勿待罪事回論○全羅前監司趙宗鉉以應資老人遺漏者馳啓敎以令該曹口傳下批單付亦以口傳擧行
정조 24년 · 강
以鄭檍爲僉知加設老職口傳也
정조 24년 · 강
推全羅前監司趙宗鉉
정조 24년 · 목
吏曹啓言卽伏見全羅前監司趙宗鉉追報老人狀本則前別將鄭有康混錄於朝官應資秩事甚未安有康則拔去於下批中而該道臣請推考警責允之
정조 24년 · 목
左賓客洪良浩輔德尹光顔兼司書金近淳洗馬徐畊輔入參
정조 24년 · 강
以洪奭周爲注書口傳單付也
정조 24년 · 목
敎以檢閱洪奭周令該曹口傳還付注書牌招入直
정조 24년 · 강
飭抱川縣燒戶斯速奠接
정조 24년 · 목
京畿監司徐鼎修以抱川縣民家失火十七戶延燒恤典題給馳啓敎以嚴飭邑倅斯速結構奠接俾無方農失所之患事分付道臣
정조 24년 · 강
罷執義曺允遂司諫沈奎魯掌令洪光一持平洪時濟獻納李垿正言朴宗京職
정조 24년 · 강
命光州牧李春金獄案還下送該道臣趙宗鉉越俸一等捧納承旨兪漢謨前承旨李魯春重推
정조 24년 · 목
刑曹啓言凡係一律罪人之捧結案自有格例一或違式則乃是未具之案今此光州牧殺獄罪人李春金結案文案月前修啓而多有錯誤處故伊時臣曹請推道臣及考覆官而還送原案使卽改修以啓之意覆啓蒙允申飭行會矣今見獄案之更爲修來者則同推考覆躬問時罪人招辭中當初起鬧根因行兇節次不爲一一詳陳只以不知分義足踢腎囊數句語略略登聞者極涉疏率親問取招後仍捧結案卽例也而亦爲闕焉大是不察又違格例罪人之捧根脚亦有其式而從來根脚誤書以內外根脚父矣父母矣父之矣字以之字書之罪人娶妻與否漏却不錄請當該道臣從重推考原案還下送使之更爲修啓後稟處敎以獄案何莫非愼重而一律結案尤爲至嚴始旣不能具格卿曹回啓還下之後又復如彼不察親問一款之漏却事未前聞當該道臣不可推考而止越俸一等各道分送律官法意何如而死囚用律之文書層節不備而不卽據例如式該律官分付道臣科罪當初入啓之捧納承旨竝捧現告爲先從重推考改修啓事依回啓施行
정조 24년 · 강
命內弓房弓矢人服役造納準限人等帖加成給
정조 24년 · 목
兵曹啓言內弓房弓人李顯春入屬今爲二十五年造納弓子合爲一千三百二張矢人梁致憲入屬今爲二十四年造納長片箭合爲一千一百部服役年條造納弓矢數爻俱已準限請竝依定式帖加成給允之
정조 24년 · 목
輔德尹光顔兼說書李存秀翊贊洪載淵入參
정조 24년 · 강
有政吏曹判書徐龍輔參議金羲淳兵曹判書金載瓉進
정조 24년 · 목
因監察茶時啓辭敎以次對有命今日政以在京無故人差出闕員待下批牌招使之先進參後謝恩○以閔台爀爲吏曹參判張至冕爲執義徐有沂爲司諫柳頤玄姜世鷹爲掌令申龜朝李重蓮爲持平尹命烈爲獻納金履度爲正言金履喬爲校理李齊年爲部將齊年初仕也趙文彦爲釜山僉使
정조 24년 · 강
行次對于誠正閣召見全羅監司金達淳
정조 24년 · 목
達淳辭陛也○予曰久未得雨民事甚悶農形所聞果如何領議政李秉模曰以近畿農形觀之兩麥則僅可免歉矣予曰昨今連有雨意數日內庶得霈霔之喜耶予敎秉模曰暑節當前卿之行役誠爲可念矣秉模曰臣於今番幸値千一之慶會猥承奉使之命非但臣心之歡欣慶忭雖使他人傍觀亦必爲之聳喜第臣所帶官銜旣已載錄文字之後雖蒙遞免亦與仍帶無異本兼諸任竝賜體諒是臣區區之望也予曰一邊以時相書銜一邊以原任拜表豈可成說乎且來頭慶禮尤有所重此時捨卿非所可論矣秉模曰今筵若蒙體諒之恩則發行後更當以文字畢陳微懇至於命召則尤不敢仍佩往來發行時當來納于政院矣予曰本職旣仍帶則命召亦何可納之乎卿言誠過矣兵曹判書金載瓉曰向以武臣南行令兵曹收用事有所下敎矣武南區處窠闕無多如武兼及訓鍊院等窠皆非武南通擬之歧矣予曰前例果爲詳考乎載瓉曰前例則未及詳考矣予曰更加詳考後筵提奏也予又曰武南之令兵曹收用卽淸仕路之道也秉模曰然矣向因下敎有移差備郞者而其中多有年老者難責供職矣予曰年老者從他歧次次區處之地好矣予曰敦寧都正中有在外人乎吏曹判書徐龍輔曰有之矣予曰在外人改差以蔭官陞資人當爲者檢擬爲好而年前因特敎以尹謐檢擬除拜矣其外如成大中者同是曾經侍從而一爲一否有涉斑駁今若排望擬入則果當如何秉模曰此是特例有非自下遽議之事矣龍輔曰此亦公器也尹謐則以特敎參錯擬入而今若排比三望則恐成前例矣予曰近來凡於格例邊擧皆茫昧良可歎也他承旨入侍命下則例當隨史官偕入豈可更爲成班於閤外乎該承宣事誠駭然矣至於史官座目已於承旨入侍時捧入則尤何可更入乎此等事誠甚沓沓矣予曰向以玉堂前導事有所下敎矣果已分付乎承旨洪樂游曰已爲分付矣予曰近來事類多昧例向因承旨聞之則玉堂前導復舊例爲之云誠爲駭然矣月前金履度閔耆顯兩人之新除玉堂也爲其新恩之榮耀許以鑞牌前導於闕內前導云者只令以鑞牌前引非謂其作呵導之聲也日前館隸因此來言于政院以爲兩玉堂旣已呵導此後則玉堂之呵導似當復舊云而其時都承旨亦不以其言爲不然蓋玉堂故事初無呵導之規一自內閣設置之後援用湖堂故事使之金牌前導許其呵呼而爲玉堂者恥其不如亦復效之創出無於前之例自作呵導之聲堂堂玉署乃有此侵官之擧者亦爲貽羞朝廷之端故亦嘗下敎禁之禁其呵導正所以復舊則今乃以呵導爲復舊云者豈非昧例之甚乎諸宰中曾經玉堂年久人亦似知之矣刑曹判書李得臣曰所謂前導只是前引未嘗有呵導之規矣予曰登筵玉堂則果爲詳知乎副校理金履載曰不能詳知矣予曰此雖微事亦關儀章當爲而不爲猶且不可而況不當爲而爲之者乎筵退後須詳問於卿宰中諳鍊故事人書揭館壁毋或違越也至於春坊前導亦是不成說之事二直提學果爲知委乎李晩秀曰已爲詳諭矣予敎全羅監司金達淳曰該道諸邑中右沿一帶連歲告歉困瘁之民殆難聊生比來旱乾又復如此念之及此誠切矜悶捄恤之方當施別般此乃道伯之最先留意處而若其隨宜裁處專係術者之能何煩筵敎爲哉大抵威生於廉明生於公爲巡宣者若務此箇道理則諸條弊瘼自當隨處知得而耕耘之失期專由水旱之不適苟以興水利之政爲急務則水旱之憂庶可稍弛矣
정조 24년 · 강
命江界府使徐美修狀論諸條便否關問于兩界道帥臣其中信蔘事別武士都試事先爲許施
정조 24년 · 목
領議政李秉模啓言江界府使徐美修狀啓有草記回啓之命矣取見其狀本則其一逐年蔘戶之斂價添補殆近萬緍所見切矜今若以小茂昌爲界屬之厚州則自其境沿江以下恰爲五十里回德嶺下帿竹峯乃是茂昌之小祖山以此爲限則或爲百餘里或爲七八十里沿江五十里之間開野作局之地以耕則將不知幾千日以居則足可容近萬戶本邑蔘場中最稱膏腴折衷於五十里之地量定其五斤蔘之稅則在彼旣不過多在此亦云少補事也其一民弊中最切急者軍役居先可捄之道亦無出於闢廢郡作軍田使之兵農相寓防把不勞則沿江一帶漸成居守之勢把糧千包自無空費之患水上則自小茂昌下至杜芝洞爲三十里水下則自慈城江上至故芮洞爲九十里要皆爲可耕可居之土許民入接一以紓切痼之軍弊一以固沿邊之守禦恐合便宜厚州割付若先於本邑之加闢則目下民勢實有一空之慮設施諸條列錄于下事也其一杜芝洞以上故芮洞以下請闢之地乃爲百有餘里若無官長之檢束則新入之民全不齊整可合設鎭處先移一二鎭將使之嚴束察飭隨入隨闢平均割給一洞盡闢村不稀疏然後更許隣坪以爲漸次連路之地先從沿江限數十步禁耕以爲植木設柵之地劃田之規長廣百尺作爲一日耕每軍一戶定給幾日耕非軍之戶稍減耕數而務令田在內家在外則庶倣上世限田之制軍田則作爲公田禁其買賣事也其一闢荒之請專爲除軍弊分蔘役之計則新入之民皆當應軍役新闢之土皆當作軍田雖鄕訓之類家出一丁然後始許給田而軍額定以一千俾充六十把一將七卒兩番交替之數滿額之後始給民田俾應蔘役而軍戶除蔘蔘戶除軍無使疊役若令江邊新屬之軍遠赴邑底操鍊之場則事近疊苦弊當不少此則專責守邊勿令赴操事也其一今若許闢則無論軍田民田竝令當年出稅至於防役蔘役期以翌年排定事也其一請闢之地若蒙準許則自杜芝洞至故芮洞防守之所似爲四十餘把水上則使杜芝洞以上新入之軍守之水下則使故芮洞以下新入之軍守之俾除遠赴之勞把所近處略略起墾兼作防秋之糧事也其一此邑折米恰爲五萬而民戶不過八千抄其難捧者則當分之戶僅爲四千民不支堪勢所必至廢郡許闢則以附近倉穀略分於新入之民仍作新倉分留之資防把糧則無論田稅還耗取辦於其中前所應分之把糧條一萬石儲留於府城之內俾作緩急之需事也其一田總之踏驗實無以輕重下手若得諸弊之變通不出數年去者必還陳者隨起姑俟其時或量或驗則元總似不甚縮事也其一馬馬海堡從浦鎭初無嶺隘又非基址之占宜數間公廨五六鎭卒不成樣而至於夞怪鎭一般疲弊江邊兩處如或許闢則夞怪移設于蘆洞馬馬海移設于杜芝洞之河山舊堡則移此無用之殘鎭守彼賊路之要衝上土舊鎭則移設三川防之後惜其空虛創置別將終不廢棄則從浦萬戶移守此鎭實合關防仍革之宜代登鎭處於滿浦高山里之間鎭守之緊視兩鎭無異而惟此獨鎭爲久勤之窠威令不行兼以數遞漸生百弊一依境內九鎭例以有履歷名武差送事也其一信蔘錢封留爲四萬三千餘兩而凡係公用就此推移見今實留僅爲折米或値有事若令竝督則猝地充納闔境騷擾每年二千兩式除減分置各邑俾無前頭尾大之弊事也其一本邑以邊上重鎭且兼防營故抄定別武士三百三十人而本境一百七十六渭楚兩邑各七十七合屬防營每年節度使巡到本邑合設都試矣一自停巡之後自本府試取三十人送赴兵營都試而入格每出一二例費殆過百金故營下赴試抵死圖避闕額無以充數自今年一依灣府例別武士都試依例設行於本府參試官自兵營趁期差送如式試取優等及沒技入格者報于兵營以爲一體修啓試規三邑各自前期試抄如諸道各邑公都會初擇之例而每十取一以三十三人都試于防營事也所論諸條本末俱該利病躍如非出喜功喜事之立談實有料彼料已之的見蔘弊軍弊說捄瞭如指掌割界定界形便昭然在目以至移鎭也設柵也出稅也分役也還政也田政也無不論列根據至於軍田之策尤是必可行之良法而事係邊門重政不可不使道帥臣各陳意見卽爲關問於西北兩道道帥臣論理狀聞後稟處其中信蔘錢區處事及別武士都試依灣府例設行於本府事俱合便宜又非大更張不必更煩往復而亦係邊邑事情請一體關問於該道道帥臣後稟處敎以左右相之意何如左議政沈煥之曰江界府使狀請中所論諸條精確周備似非泛然措劃之比其中不可不關問兩界道帥臣以其便否論報者外一二條自朝家特爲聽施亦似好矣右議政李時秀曰觀其狀辭料量審細論列精確大有意見固合從施而事係邊上大變通不可不更問於兩界道帥臣矣敎以依卿等言問于道帥臣使卽狀聞俾無更爲淹滯之弊而其中信蔘事別武士都試事先爲許施
정조 24년 · 강
命京畿湖西湖南加下穀二萬石以常賑穀準折移錄仍以戶曹穀物劃付於京畿湖西關東三道名曰備局句管別會穀以爲取耗支用之資各樣恤典竝以賑廳穀會減關東所納司饔院白土價及船價依嶺南例以惠廳穀會減著爲式
정조 24년 · 목
領議政李秉模啓言頃因戶曹判書李在學所啓詳考穀簿後草記稟處事蒙允矣取考穀簿則諸道所在戶曹元會穀合爲三十萬餘石入不當出無處不然而兩西北關則例以軍餉田稅推移取用固當仍舊施行其餘五道則元會之一年耗條只爲八百餘石而一自常賑穀不許移錄之後各樣公用每以他衙門穀推移取用又不得不會減於穀主衙門以致加下之夥多見今京畿加下米各穀爲五千九百餘石湖西加下米各穀爲四千六百餘石湖南加下米各穀爲九千九百餘石嶺南則雖無目前加下而亦甚苟簡關東則近年加下自本道已以常賑穀移錄及今釐正在所不已三道加下二萬餘石依該堂所奏爲先以常賑穀準折移錄關東之已移錄者亦令仍施嗣後支用之道不可不較量折衷別般變通兩南則常賑穀時在稍裕可無犯用元穀之慮元會不足之數依前以常賑穀移錄取用京畿湖西關東元會常賑俱爲艱乏勢將推移於他衙門京畿則本道所在戶曹句管半分條庚戌貿租一萬一千五百餘石備局句管盡分條營賑穀中稷租各一萬石春牟五千石嶺南所在半分條右兵營穀中米一萬石租一萬七千石湖西所在戶曹句管半分條己酉貿米一萬二千石湖西則本道所在戶曹句管半分條己酉貿米三千石備局句管盡分條北穀中租二萬五千石嶺南穀中租一萬二千五百石關東則本道所在半分條備局句管穀中田米二百石太八百石租粟各五百石木麥一千石春牟秋牟小豆各四百石耳牟二千石嶺南所在半分條右兵營穀中米一萬六千石租二萬六千石都合折米九萬一百八十六石特爲除出劃付三道名之曰備局句管別會穀自備局句管而半分條則依前半分盡分條則依前盡分歲末磨勘於本司會案成冊一件依元會穀例自各邑分四等修送戶曹而戶曹待各邑請報以其耗條從略移劃使之支用每於歲初通計一年移劃之數枚報本司各樣恤典之或用元會或用常賑道各異例自今爲始凡係恤典竝以賑廳穀會減關東所納司饔院白土價竝船價依嶺南例以惠廳穀會減事定式施行則雖未可謂頓然改觀庶足爲元會常賑互相維持之道至於京畿關東區劃之湖西嶺南所在穀元穀移作與耗條取用間該曹該道自可有往復善處之道以此分付大抵穀簿之繁雜誠一弊竇更添別般名色極知其萬萬重難而不劃穀物則諸道事勢漸屬難支旣屬穀物而不立名色則該曹無以區別會計各邑亦難指的請報故不得已有此通變而若論捄弊之策莫如用度之節省近來外邑公下循襲謬例每多濫觴所報會案該曹亦不趁卽覈察吏胥之玩法滋奸未必不由於此請嚴飭該曹溯考査櫛淸汰冒濫仍以存減實數具別單草記之意請一體分付敎以左右相之意何如左議政沈煥之曰戶曹穀物劃給事領相久費商度有此區劃蓋其事勢似不得不然矣右議政李時秀曰以一衙門穀分留之或多或少雖似斑駁而盡分穀數萬石之更添實爲重難今此區劃蓋出於不得已矣秉模曰僚相之議別無參差請依此擧行之意分付從之
정조 24년 · 강
命前持平趙恒鎭疏中群山咸悅倉合設事置之
정조 24년 · 목
領議政李秉模啓言前持平趙恒鎭上疏批旨內群山咸悅倉合設事問于大臣及曾經道臣使之草記事命下矣謹依批旨便否問于曾經道臣則戶曹判書李存學以爲兩漕船量其容載之數自有所定之額雖令合倉不可減船則可去數十隻之說未知其有據且兩處稅穀之分捧各從屬邑之附近若使納於聖堂者移納於群山則非但道里之不均多有事勢之掣礙雖以領運一事言之分之則船少而檢束專一合之則船多而疏虞莫甚以此以彼恐不可遽議合倉云吏曹判書徐龍輔以爲船隻之增減不在於漕倉之分合而聖堂之專管八邑群山之分屬七邑古人創施之初自有斟量於道里之遠近轉輸之難易則今不可遽議更張云行護軍李書九以爲白馬下流漸就湮淤雖有移聖堂合群山之議而屬邑轉輸程道遼絶民必病之漕船則又無因此減額之理不如仍舊之爲便云兵曹參判閔台爀以爲今此臺疏中兩倉合一之論寔出於愛養松材之策而若其可去漕船屢十隻之說誠不知其所以也兩倉今雖合設穀數自如則船數亦當自如矣屢十隻船何由而可去乎若曰以一倉漕船可運兩倉所捧云則便同匹馬添卜其勢末由然則移民轉輸之弊姑捨先劃船隻變通之道然後松政可論而若無其策則與其合而無愛養之效不若分而祛移納之弊云行護軍尹行元以爲群山聖堂兩倉合設之議自前有之而屬邑納稅道里稍遠民有轉輸之勞每隻載穀自有定數船無減省之效姑爲依前仍置似合便宜云矣分合之論前後非一而若合於群山則程途倍遠之民勢必難支若欲使聖堂捧稅群山領運則不但管領之不專可以先發之群山漕船將因此而遲却旬望此亦豈非掣礙之端乎雖以船隻言之屬此屬彼實無加減之道請姑爲仍前置之從之
정조 24년 · 강
命關西勅需錢六萬兩海西勅需錢四萬兩姑先劃付松都限年流償仍以本錢永作該府勅需
정조 24년 · 목
領議政李秉模啓言頃因開城留守金勉柱所報嶺南某樣公貨中二萬三千餘兩推移劃送以爲支勅之需事筵稟行會矣卽見該留守更報則以爲今此嶺南所在管理穀每年耗條作錢還報則畢報之期將費多年本府勅需亦無以存本需用若以南倉留庫錢限八九萬兩許貸則一年利條恰爲萬餘兩就其中計除開市所入以其餘數及管理穀耗作錢每年次次計報爲辭矣嶺南南倉錢見今餘儲無多八九萬兩推移非所可論竝與前擧條置之兩西勅需以今留在雖除二三勅所需足可以推移共濟關西勅需錢六萬兩海西勅需錢四萬兩合十萬兩劃付松都限年定數次次流償仍以本錢永作該府勅需而準報年限可以坐計請令守臣指的報本司亦令兩道道臣每年備報形止一一馳報從之
정조 24년 · 강
命使行時求請嶺南物種竝以錢代捧
정조 24년 · 목
領議政李秉模啓言頃因嶺南各驛驛卒等呈訴使行求請物種之使驛書者馱運領納之弊係是法外變通矯捄之策論列報來之意自備局行會該道矣卽見慶尙監司申耆所報則以爲使行求請物種之驛卒替納實爲痼弊其所釐革斷不可已蓋各處求請物種自有元定價本故各道營邑多有代納之例今若以錢代捧則無一毫有害於治行且除乾糧廳雜物作錢之弊自今爲始使行所納竝許代錢事定式施行爲請矣臣亦屢膺使事所謂代錢少無加損道臣所報又如此請依此施行之意分付驛員及該道從之
정조 24년 · 강
命奏請使行時帶去承文院書員
정조 24년 · 목
領議政李秉模啓言使行時承文院書員近雖除減今番則適値炎潦之節使事有重欲爲帶去而不必更出已減之窠與藥房書員換去則事涉兩便亦無日後援例之慮故敢達矣從之
정조 24년 · 강
命奏請使行時依癸未年奏請行例關西銀三千兩帶去
정조 24년 · 목
領議政李秉模啓言今番使行不虞備例帶外依癸未年奏請行例關西銀三千兩出給待回還還納之意請分付該道及行中任譯從之
정조 24년 · 강
禁推承旨曺錫中遞曺允大李益運兪漢謨以李集斗李基讓朴奎淳金羲淳代之尋遞羲淳以尹光顔代之竝前望也
정조 24년 · 목
領議政李秉模啓言次對詣閤之前承旨先爲入侍則引見命下之後不當更待殿座而班於閤外史官座目尤不當疊入似此格例致煩提飭請當該承旨從重推考敎以近來涉於應行格例做錯每如此如此不已則殿座不爲呼唱而承旨當爲入侍乎此承旨稍有可望於院務者亦如此以致大臣卿宰之不卽隨史官入侍後弊之外有關朝體禁推○政院以承旨曺錫中禁推依定式遞差傳旨捧入啓敎以都承旨左承旨右承旨許遞與未差之代前望單子入之待下批牌招察任○羲淳違召命許遞前望單子入之
정조 24년 · 강
申明玉堂春坊官闕內無呵導之例
정조 24년 · 목
禮曹判書李晩秀啓言呵導之制亦係儀章曾於戊戌年弘文館博考草記批旨歷擧唐宋之制及國朝古規以有鹵簿無鹵簿官雙引一引闕內闕外前導呵導之分自一品至四品文武官奉命與趨朝之別特下十行申明定制寔出於我聖上尊堂陛嚴典章之盛意大小廷臣自當恪遵奉行而近聞玉堂官錯認以古則玉堂有闕內呵導近因下敎而不得行云不可但以昧例言蓋前導與呵導有異闕內呵導非承旨臺閣則不得爲惟內閣直提學直閣待敎用湖堂故事金牌前導許其呵呼非時任則雖檢校閣臣亦不得爲之玉堂官則故事只令館隸前引而已初無呵喝之例鑞牌則止於闕外今若以玉堂而行承旨臺閣之事則非但壞例實涉侵官至於春坊前導亦當與玉堂同日前因下敎已爲知委而此事之古例則然新入三司之人或多未能詳知者不可無一番申明定式之擧以臣所奏書揭弘文館及侍講院俾各視此遵行似好故敢達矣從之
정조 24년 · 강
持平申龜朝啓請亟下四啓依允傳旨賜批
정조 24년 · 목
龜朝啓言合啓中四啓關係何如負犯何如許久靳允輿憤未洩何幸聖斷赫然快賜允從而側聽閱月傳旨未下致使莫重之四啓反在於不生不滅之科臣不勝訝惑抑菀之忱請亟下四啓依允之傳旨卽爲啓下俾臺啓重而國體尊焉敎以非其時也
정조 24년 · 강
命肅川府使任長源拿問
정조 24년 · 목
持平申龜朝啓言懲貪之典有國所重而伏況我殿下每念生民之疾苦恒軫守令之貪墨前後絲綸戒飭截嚴苟或現發不少饒貸而貪官汚吏猶未懲戢肅川府使任長源偏被包容之大德厚蒙罔極之洪渥雖或有貪汚無厭之心宜其有淬勵圖報之念乃於房任之差出也至使衙客傔從暗自捧賂而猶慮中間之分利白日公堂大開貨門恬不知愧親自定價西來之人無不唾罵此等貪鄙之人不可置之字牧之列請任長源施以竄配之典敎以令該府拿問
정조 24년 · 강
命判書洪檍問啓前左尹李得濟前右尹尹弼秉施譴罷之典總戎使以壯勇大將兼察禁推承旨洪樂游
정조 24년 · 목
持平申龜朝啓言各邑邸吏之自相賣買卽吏隸之事也士夫千預猶云羞恥況宰相乎月前京兆有恩津邸吏相訟之事該堂催納本文記而終不現納至於杖問之境而乃以在於判書洪檍家納供該堂屢次催促於其家而百般推托終不入送其後堂上仍而退訟尙未決折事之駭然莫此爲甚請洪檍施以譴罷之典退訟之該堂捧現告亦施譴罷之典敎以該堂事無論本事虛實退訟之故自速人言依啓重臣事篤老崇秩之人不可置之䵝昧之科其委折令該府問啓○承旨洪樂游啓言總戎使李得濟以漢城府堂上才已譴罷矣將兵之任不可無總察之人何以爲之敎以姑勿出代壯勇大將兼察牌招聽傳敎○政院啓言問啓事命下矣問于工曹判書洪檍處則以爲此事不無苖脈臣爲從兄故參判梓遺稿刊出事鳩聚如干物力授置門下人而以未及校正姑未始役矣昨年始責納則以邸人文券代納故問其委折則以爲爲渠聊生同入邸價趁未備納故不得已姑爲執置使之刻期收納矣春間謂有相訟之事門下人以京兆推納文券屢次來言故終果出給而京兆以本訟理直兩度決給於門下人云矣其間事狀不過如此云敎以風傳之爽實今始曉然知之在重臣豈有深引之端乎以此分付又敎曰問啓體重政院例以原傳敎載錄爲頭辭然後始書對奏之語而有若出朝報樣不書頭辭者有關事面當該次對入侍承旨禁推
정조 24년 · 강
改差敦寧都正安錫任
정조 24년 · 목
敎曰實都正中在外人改差當爲人未及爲者以爲次次檢擬之地
정조 24년 · 강
命前注書申在明仍察上注書
정조 24년 · 강
副修撰金履載疏陳避避之嫌乞遞賜批下該曹稟處
정조 24년 · 목
履載以其兄履喬方帶春秋兼銜陳疏乞遞也
정조 24년 · 강
重推濟州前判官趙章漢
정조 24년 · 목
司僕寺啓言濟州前判官趙章漢遞任進上馬三匹今纔上來封進事體何等重大而三匹俱爲瘦劣無一可用事極駭然請趙章漢姑先從重推考以警日後允之
정조 24년 · 강
承文院以寫字官節目啓
정조 24년 · 목
該院啓言寫字官之役所關甚緊曾於先朝丁卯年間因大臣筵奏成節目啓下遵而勿失矣挽近以來多有解弛之歎漸無願屬之人莫重啓下節目不可不另加修明而其中古今異宜者卽燕行次第也就元節目從衆論釐正而待啓下諸般事件無敢更有違越之意請各別申飭允之○節目一元遞兒外別付祿身故之代勿爲塡補次次減數以四十員定爲實官額數後額內有闕則始爲塡補一實官中除拜東西班實職者及見差軍門之任者兼察本任一每都政以已寫奏本積仕勤勞者依例備三望移送兩銓使之遷轉一別付祿之在任遭喪者勿出其代待終制還付本窠作散者亦爲一體施行一已寫正副奏本而曾經東西班正職及訓長作散者拔例隨窠直付一以筆功加資而曾前十次付祿已寫正副奏本者拔例隨窠直付一終制及作散中曾前付祿十次而已寫正副本或奏文者與優畵相間一次互相陞付曾付半料窠而準付祿十次已寫三本者一體施行一筆功加資者及作散者雖已寫正副本或奏文而付祿未滿十次則別爲間朔試才優畵者與前銜優畵者隨窠互相陞付一前銜及終制者依時仕官祿試才例以正副本及大字間朔試才計畵以優畵者待闕陞付一名雖筆功加資而曾未寫正副本者則與前銜同爲間朔試才一互相陞付之規則堂上之十次付祿者堂下之十次付祿者堂上之試才優畵者前銜之試才優畵者以次塡補一加資者及前銜間朔試才優畵陞付後則削前聚畵更爲計畵一赴燕兩窠而節使則以試才計優畵多者以次差送謝恩陳奏等別使則一從時仕案次差送而自避之弊永爲防塞一朝家重大文字書役時本院另擇其能書奏文者差送繕寫而毋論實官前銜希望功勞圖囑該衙門私自見差者永削院籍更勿還屬當該官員草記論罪三任官亦爲汰去一實官中有書役功勞援例上言請蒙恩典則啓下本院覆啓許否一如譯院之例而啓下吏曹之規旣命防塞如或違式得資則本院草記勿施一前銜之圖差書役者則雖得賞典本院亦爲草記勿施一筆功加資外以雜歧加資者勿以加資施行一新進中使行文書一次不書者勿許一番祿試才及計畵連二次不書者勿許二等三次則住俸四次則汰去一新進中誰堪寫副本奏文者必先寫正本文書然後副奏本次第許寫而如有違例躐等者汰去一使行文書之借手替寫者及受囑代書者竝爲汰去一實官前銜中有所訴之事則使實任官轉告提調而如或越訴則當該人員削名院籍一元節目中別付祿代權付之弊及半料二窠條古有而今無故不爲擧論一大小凡事一從此節目施行而如有違越則當該公事提調及三任官隨現草記從重論罪
정조 24년 · 목
弼善金翰東兼說書李存秀洗馬徐畊輔入參
정조 24년 · 강
遞大司諫李殷模正言林漢浩掌令姜世鷹仍命開政差出今日持公事入侍臺諫同爲入侍
정조 24년 · 목
敎曰當此悶旱求助之時臺諫之一味闕啓事體不然在外人員山林外許遞政官牌招開政以在京無故人差出與未肅拜臺諫牌招而古則詣臺臺諫如有特敎則診筵持公事皆入侍雖無特敎晝講時微稟同入卽亦臺閣美規近來抛置今日則持公事入侍使之同爲入侍
정조 24년 · 강
行藥院入診及諸承旨持公事入侍于熙政堂召見來待諸臣藥房都提調李時秀提調徐邁修副提調李集斗有司堂上李書九
정조 24년 · 강
持平申龜朝再啓請亟下四啓依允傳旨判書洪檍施譴罷之典賜批龜朝避嫌賜批
정조 24년 · 목
四啓傳旨事批以當量處矣洪檍譴罷事批以旣知其爽實則此非連啓者不允○避嫌以爲賓對有命顚倒登筵寂寞數語竊附官箴而其中邸吏一事致煩問啓至承風傳爽實之敎臣於是不勝瞿然悚慚之至噫臺閣言事雖許風聞如或一毫爽實豈敢質言於君父之前乎就以臣之所奏參看於重臣問啓則前後事實無甚差誤當初之出錢執券末梢之京兆往復昭然可驗則臣之所言有非道聽道說之比而誠未見孚自歸於無實之科請命遞斥臣職批以重臣以崇秩耆臣於本事有無必當據實對奏其可不以重臣之言爲信乎執券異於買邸則風傳歸之於差爽於爾有何可避之端乎勿辭亦勿退待
정조 24년 · 강
命承旨尹光顔仍任輔德
정조 24년 · 목
基讓不爲仕進政院啓請牌招敎以聞有實病許遞待下批牌招察任
정조 24년 · 목
因履喬違召罷職傳旨敎以本職許遞令該曹口傳付軍職
정조 24년 · 강
命時囚洪樂游曺錫中分揀放送
정조 24년 · 목
因樂游等囚單有是命
정조 24년 · 강
以洪樂游爲吏曹參議前望也
정조 24년 · 목
以尹光普崔獻重嚴耆爲承旨成鼎鎭爲大司諫兪漢章爲掌令姜浚欽爲正言金銑爲校理閔耆顯爲副校理李益運爲兵曹參判鄭大容爲右尹金��爲溫陵參奉稷初仕也
정조 24년 · 강
命大司諫成鼎鎭違牌傳旨勿施更爲牌招
정조 24년 · 목
因鼎鎭違召罷職傳旨敎以向筵臺臣以臺選之從嚴爲請其言甚是卽不過泛論其當如此則其時他臺之處義萬萬太過其後新除者又必一番違牌後始欲行公者豈成說乎此後辭疏避啓切勿轉相效尤之意嚴飭此諫長亦以隨衆之意違牌乎傳旨勿施更卽牌招
정조 24년 · 강
拿處假注書呂東植尋命分揀
정조 24년 · 목
政院啓言昨日次對大臣擧條中有三字落漏處原擧條改付標以入當該注書所當重勘而本院請推外無他罰何以爲之敎以拿處○因東植拿處傳旨敎以分揀後勿若是之意嚴飭
정조 24년 · 강
命京畿留庫穀加分依狀請施行
정조 24년 · 목
備局啓言卽見京畿監司徐鼎修狀啓則以爲本道穀簿自來不敷而至於今年以有閏朔之故排巡不足種糧難繼留庫各穀中限八千石特許加分事請令廟堂稟處矣今此八千石加分之請比近年至爲些略請依狀請施行之意分付允之
정조 24년 · 강
命湖南左水營米二千石右水營米一千石劃付華城以報軍器繕修物力摘奸反庫等節依內營例擧行
정조 24년 · 목
備局啓言卽見水原留守徐有隣狀啓則以爲本府軍器元來鮮少實多疏虞今伏奉從長推移趁速繕造之命方以修城庫留在錢物開春卽時始役而所入物力不下九千兩令廟堂稟旨區劃至於摘奸反庫事依內營例與依南城沁都例擧行待處分定式計料爲辭矣曾於年前因本府軍器修造劃出湖南船儲置四千石取用後每年加分取耗自丙辰至己未準充矣今亦依此例湖南左水營米二千石右水營米一千石合三千石劃付從便區處後限三年加分俾充元穀之敷一如年前之爲摘奸反庫等節內外營宜無異同請依內營例擧行事定式施行允之
정조 24년 · 강
備邊司以黃州燒戶畢奠接啓
정조 24년 · 목
備局啓言頃以黃州被燒民家七十二戶斯速結構後畢奠接形止卽爲報來以爲草記之意因傳敎行會矣卽見黃海監司徐榮輔報本司辭緣則以爲被燒民人等處元恤典依例題給役糧材木又爲優助今纔畢構入處而所受新還合各穀六十八石十一斗竝爲蕩減有役者當納錢木前因朝令二十分一已爲蠲免故實納木三十八尺錢十五兩二錢每人名下亦爲勿徵而舊還則初無所受故不爲擧論云矣
정조 24년 · 강
遞承旨尹光普校理金銑副校理閔耆顯副修撰金熙周
정조 24년 · 목
政院以承旨尹光普時在尼城地啓請乘馹上來事下諭敎以與在外玉堂許遞前望單子入之待開門牌招
정조 24년 · 강
命新溪燒戶嚴飭結構
정조 24년 · 목
黃海監司徐榮輔以新溪縣民家失火二十四戶燒燼馳啓敎以分付道臣使之嚴飭結構俾無方農失所之弊
정조 24년 · 강
命秋曹囚朴來行等考律重勘
정조 24년 · 목
刑曹啓言因右議政李時秀所啓先來軍官朴來行趙相一譯官金時元等推問則招辭以爲渠等時急狀啓何敢遲滯而晝夜疾馳之餘朴來行有身病趙相一金時元落馬致傷其勢無以與陪持同時入來故來到宣川狀啓則傳給陪持渠等追後馳來必欲趲程終未免落後死無所惜云朴來行趙相一金時元俱已遲晩請自臣曹考律重勘允之
정조 24년 · 목
弼善金翰東兼說書李存秀衛率尹慶曾入參
정조 24년 · 강
行次對于熙政堂召見奏請使李秉模副使李集斗書狀官朴鍾淳
정조 24년 · 목
敎曰卿等入來次對仍爲來會事招致備郞傳諭○敎曰三使臣留待次對同爲入侍○予曰昨日之雨稍有霑霔之望而旋又夬晴爲民事切悶矣領議政李秉模曰驟雨乍霔雖卽開霽以天氣日候觀之亦非久旱之兆不出今月似有得雨之喜矣予曰萬里行役卿須善爲往返而來頭日熱誠爲可念矣秉模曰臣之奉使前已屢次而今番則一念上只有歡欣慶忭之忱暑節行役非徒不敢言勞亦不自知其爲難矣予曰次對纔於日前爲之今日亦非日次而卿等旣入來故使之進定有何所奏乎秉模曰別無民務之可以仰奏者而卽見海伯所報則以爲衙舍改建後所餘材木依數會錄其中末端木則請用於該營城廨修補矣會錄之數則令戶曹區處而末端木則依所請許題似好松留又以碑閣重建事請用海營所餘材木此則使之往復戶曹就會錄中取用若千株似好矣予曰依所奏爲之也予曰使行回還當在八月內耶秉模曰臣等則必欲速速復命而夏節潦水有難預料回還則似或拖至於九月矣先來出送易致遲滯到彼後因商賈往來便以諺書先報行期似好而議者或以私便付書爲難愼之端臣意則只報行期不言他事則少無所妨第於今番往還間似無私商往來而若或有之因便付書亦無不可矣予曰左右相亦以爲如何左議政沈煥之曰只通行期不及他事則似無所妨矣右議政李時秀曰若果十分無慮則有何不可乎予曰依所奏爲之也予曰渡江則果在來月望間耶秉模曰來月望間似當渡江而到彼則似在六月念間矣秉模曰臣之回還必在農節之後竊有區區愚忱敢此仰奏矣每於雨暘豐歉過用聖慮仰想爲民一念安得不如是憧憧乎第以大聖人自强不息之工雖或以時稍緩必無一毫放過之理竊恐憂勤之念若或太過則反有妨於節宣之道惟伏望加意於保嗇焉予曰予之自量亦如卿言卿言誠是矣大抵三百六十日何日放過日日憧憧以經一年則今年旣過又慮來歲年年如是自覺爲難矣今則精力凡節漸覺有減用慮於雨暘亦不如前在前則一雨之後又待一雨番番待雨一念憧憧亦不知其爲難矣近日則亦不得一此做去旣雨之後又欲待雨則用慮之際稍覺爲難雖趁今得雨秋成尙遠來頭雨暘實未知何以經過矣以今精力百事皆然而予心則每以無逸之義孜孜於自强不息之工竊慮來世史牒書着一怠字故凡於事爲動作務欲自强心旣强作事豈有成每一循省誠切悶然矣筵臣之同予年紀者無異少年而予則精力如是不亦異乎昨以悶旱求助召見臺臣則正言金履度年過五十而亦不甚衰老見其爲人多有故相典型誠可貴也故相雖非文學從事之人而其志操堅確誠爲過人若加之以文華則尤有勝焉宜躋上相而未果如意至今追思實不能忘矣秉模曰故相雖不從事於言語文字而其爲人則無論親疏人皆信之果是不易得矣予曰大抵今人不及古人故相以前之身登鼎席者皆有過於後來之人卿等之於故相雖謂之不及亦可也雖以將臣言之自予御極以後二十餘年之間今之爲將臣者亦多不及於前人以予近日精力下之所以對揚者若或不及於前人則目今民憂國計將何以接濟耶秉模曰以臣等之魯下安敢望古人之萬一乎予曰予於精力如是之中加之以晝宵憧憧寢食凡節不能如意去夜亦不能穩睡着衣經宵欲於卿行以詩贈之侵曉賦成姑未圓篇筵退後徐當書下而如是之際便成坐而待朝古人所謂坐而待朝固是聖工之自强而予則以志氣漸減之故寢睡亦隨而不穩以此精力安得不深有望於卿等之對揚乎近年以來要譽之成習紀綱之不振莫非最先矯捄處也詩云勉勉我王綱紀四方若夫追琢其章金玉其相雖難遽議而紀綱邊則亦不可不勉勉奮勵也且以外邑言之先朝五十年間以贓吏勘之重律者無如安相五而今之所謂善治反有不及於此者如是而爲道臣者亦未嘗有奮勵之人良可歎也此際卿亦出疆矣其所奮勵之責專係於左右相古語云抑抑威儀維德之隅儀章間事雖是外面亦關體貌先從今日拜表班卿宰以下不如儀者卿等須加糾正爲可而凡於日用常行不計大小必奮勵做去然後紀綱邊事庶可以扶植矣朝著之有權奸豈曰好矣而大抵有權奸之時則亦必有一種公議奮勵一時者而近來則以無權奸之故朝著太寥寥反成軟美之習此亦習俗不振之一端也秉模曰臣嘗聞故相兪拓基之言曰國有權臣然後方可謂好時世云權字有許多般若於權字之下加着一奸字則固不可謂好矣而爲人臣者苟以忠國愛民之心把持權柄一此做去則所謂權臣有國之不可無者也自古權臣莫如唐虞三代之時人臣之用權誠若皐夔稷契之流則豈不誠好哉予曰今番奏請則彼中亦必企待而卿之此行亦與常時自別矣秉模曰臣心歡忭不可以言語形容而以臣無似久叨匪據每於一雨一暘仰體聖念之憧憧實不敢暫弛愚慮矣今年則方農之時稍得弛心於民務故臣以此意言於家屬而戒以勿爲惜別云矣予曰籌謨果無可奏者乎秉模曰果無所奏矣命副使書狀官進前敎曰暑節長程須善爲往返也仍下藥封於三使臣秉模等祗受而退
정조 24년 · 강
重推備堂趙鎭寬
정조 24년 · 목
領議政李秉模啓言備局堂上趙鎭寬旣蒙孝理之典獲解本兵則連爲懸頉於次對事甚未安請從重推考令政院牌招察任從之
정조 24년 · 강
改差槐山郡守李根以李淂養代之口傳也
정조 24년 · 목
吏曹判書徐龍輔啓言卽見忠淸監司金履永移文槐山郡守李根以其親病受由上京尙不還官催促下送爲辭矣自臣曹催促則其親病果無辭捨之勢云當此課農之時勢難久曠請改差從之敎以口傳差代待下批卽爲下送
정조 24년 · 강
推掌令柳頤玄兪鉉章
정조 24년 · 목
承旨嚴耆啓言掌令柳頤玄筵退之際多有做錯請推考從之又啓言掌令兪鉉章進伏之際旣失筵體退出之時又多顚錯請從重推考從之○頤玄及鉉章引避請遞竝批以勿辭○政院以頤玄鉉章一日再啓煩瀆退待物論啓
정조 24년 · 강
行奏請使拜表于仁政殿
정조 24년 · 목
權停例也○奏請奏本朝鮮國王臣謹奏爲請降封典以繫一國人心事伏念臣世蒙皇恩謹守藩封而臣年紀已晩未有宗祀之托幸賴皇靈庚戌六月臣副室生子某今已十一歲生質粹美實堪負荷合請恩典以建國本已另具奏本悉暴微衷伏乞皇上俯察小邦情懇特命該部頒降誥旨使擧國臣民獲覩寵光不勝幸甚除恭俟慶賴外緣係請降封典以繫一國人心事理爲此謹具奏聞右謹奏聞伏候聖旨○陳奏奏本朝鮮國王臣謹奏爲敢陳小邦情懇冀蒙矜許事伏以小邦僻處左海偏沐皇恩有情必籲靡願不遂獲延舊緖世守候度感激洪造銘鏤肝肺今臣有至懇至切之情私不敢自阻於仁覆之天須至登聞者臣忝叨藩封年紀向晩而國本久虛未有宗祧之托幸於庚戌之歲臣副室生男某臣妃金氏取以爲子年方十一歲生質粹美器度夙成擧國群情日望早請皇旨豫建名號臣竊伏惟念高宗純皇帝深推皇極用敷錫之仁每軫屬國重嗣續之情寵之以御筆福字大牋庸示企佇之盛念此實藩臣從古所未獲之優渥異數而臣之得男在於是歲欲報之恩河海莫量所當卽請封典仰答錫祚之隆私而稍俟年長遲到于今伏惟我皇上一念繼述萬國瞻依至於小邦尤被幈幪柔遠之化已浹於初元字小之典罔間於內服追昔年眷顧之德紆今日覆庇之寵惟玆控籲庶在鑑諒倘蒙聖慈比照列朝典例勅下該部俾遂微願則是寧考降福於前而皇上申錫於後也不但臣北望攢祝粗效塵刹之圖酬一國小大臣民擧將蹈舞於恩波東漸之化玆敢不避猥越仰冀恩旨而原奏體嚴不敢繁辭另具奏本悉暴衷悃情雖切於敷陳語或涉於僭率臣無任兢惶踧踖之至緣係敢陳小邦情懇冀蒙矜許事理爲此謹具奏聞右謹奏聞伏候聖旨竝領議政李秉模製
정조 24년 · 강
以林漢浩爲校理金履載爲副校理金履度爲副修撰幷前望也
정조 24년 · 강
命宗簿正金㙆仍任文學
정조 24년 · 강
前持平康聖翊疏陳濟州民弊賜批仍遞掌令柳頤玄兪鉉章以聖翊爲掌令
정조 24년 · 목
疏略曰濟州之頻値歉荒軫沿邑之貽弊移轉自備局移關本州設庫收穀豫備飢歲故其時牧使辦備數千石穀新設別庫分置三邑爲島民救荒之策第念本州自春至秋蜒風瘴雨無日不作雖村閭房室之內甕罌包橐之儲未及數年腐敗生綠隨手糜粉竟爲不可食之物自古島中無儲穀之富每値歉歲無貿米之處者良由於此又況土築之庫委積之穀安保其經霾不敗歷歲不腐乎島民之無知皆以爲此後賑政惟靠於是而移粟一節其路永塞數萬民口將何所恃乎衆口一談爭言不便臣竊以爲新庫所儲量宜變通以其他逐年糶糴之穀擇取其精實者換置新庫歲一改色則於此於彼兩全而無害伏乞令廟堂稟處且以本州國馬欠縮言之甲乙之歉前古未有人命之重未遑相保牛馬之賤尤無可論國屯之故斃至於一千五百零其時牧使以其荒年之餘勢難代徵之由狀聞則備局許以寬五年之限準數徵捧事有所關下今年卽當捧之年而數年之間牧卒之飢故其數夥然白骨徵出已無可言而徵族徵隣勢所必至所謂私畜十空七八官令雖嚴何處貿納乎邇來國畜漸就蕃息計今見在之數比諸甲乙以前之總猶爲剩餘矣臣出海之時殘氓疲卒之呼訴於船頭者數日不絶此實一島之民情臣何敢有聞不達批以爾是侍從中在遐外之人而有此民弊之指陳甚可嘉也穀品之設庫備置其時大臣筵奏出於爲島民俾免坐待海外之輸致意固美矣爾言亦有意見許令廟堂草記稟處以爲兩便之地馬政事公畜旣蕃於前總則何必更徵於牧屬乎徵族徵隣其弊當自歸於牧屬外平民寧不矜甚新倅之尙無一言可謂溺職卽令廟堂關問其剩總不卽報司之委折使之論理狀聞而回下前切勿更徵引避憲臺許遞以爾爲掌令此後登筵更以島中民事詳陳之
정조 24년 · 강
鑄字所進朱書百選翻刻本施賞監印官及工匠等
정조 24년 · 목
別單刻手劉澤龍等二名各木二疋南太白等十一名各木布一疋石明郁等二名除刻匠張宗得小木匠金萬才等二名印出匠韓昌淂各木一疋使喚軍一名米三斗木布兵曹米本閣監印官洪儀泳書傳一件紙五卷筆十柄墨五丁
정조 24년 · 목
弼善金翰東兼說書李存秀副率吳熙常入參
정조 24년 · 강
以金履翼爲承旨前望也
정조 24년 · 목
政院以來初一日輪對日次取稟有是命
정조 24년 · 강
獻陵丁字閣有頉處修改命以來月初九日擧行端午祭享時先告事由
정조 24년 · 목
禮曹啓言卽伏見廣州留守金思穆狀啓則獻陵丁字閣殿內正間仰粉土剝落長廣各爲五寸許其所修補不容少緩告由一款令該曹稟處爲辭矣更爲詳問于本陵官則剝落處在於御間當中祭床之後渗漏之痕致此有頉云在前各陵寢仰土修改皆爲待節享兼告由擧行矣今番亦於端午祭享先告事由祝文中措辭添入修改吉日時令日官池景喆推擇則來五月初九日辰時爲吉云請以此日時擧行所入物種依定式令本府磨鍊進排本陵官員兼監役修改事分付允之
정조 24년 · 강
掌令康聖翊陳洪檍事前啓賜批
정조 24년 · 목
批以豈必以耆臣過施簠簋之寬假而對語以刊集爲證信其言而風傳歸之爽實然則此啓宜停
정조 24년 · 강
持平申龜朝上疏辭職附陳諸條賜批仍命海西勅需放債之當該各年道臣令廟堂査考草記前黃海監司朴基正嚴問捧口招以聞
정조 24년 · 목
疏略曰臣朝者次對入侍也以三司之不備不得合啓而府啓中四啓傳旨未下之啓已出量處間姑停至於判書洪檍事事當連啓而拜表將發登對遽撤蒼黃退出未及周旋使旣發之啓無所下落臺體之壞損實難抗顔伏乞亟命鐫削臣職名以重臺規焉臣於朝筵伏奉玉音縷縷千百言丁寧懇惻自强不息之敎所其無逸之訓有以仰大聖人克勤無怠之意第伏念聖人之血氣有時而衰志氣無時而衰蓋志氣與血氣相須以交養不當徒信其志氣之常存而害其血氣也又不當但委以血氣之已衰而惰其志氣也惟我殿下臨御以來礪精爲治一饋十起不遑乎勤孜一日萬幾靡暇於總攬凡在臣隣孰不仰聖志之深勵而只緣厦氈獨勞宵旰匪懈數三年來天顔有異昔之嘆中朝發吾衰之音臣前席承聆不覺感懼之交中顧今大小臣民之夙夜蘄祝者只是保嗇聖躬而已保嗇之道非可以他求省思慮則榮衛全約事爲則神精完然後寢食得其常而眞元日以滋不以年紀之已暮而血氣益旺壽考無疆伏願殿下深思頤養之道凡於日用事爲政令施措之間意存體要務加省約涵泳乎燕蠖之中優游乎叢沓之時一以怡神養性之方爲祈天永命之本焉然而養氣之道無間內外苟於動作之際常使志爲帥而氣爲充勿以年邁而自沮勿以氣衰而少弛則表裏交養之功亦不外是惟殿下澄省焉噫上有堯舜之治而下無贊揚之風君勞臣豫文恬武嬉簿書期會之末未見擔着向前之人財利錢貨之間率多憑公營私之輩雖以目下事言之軍門之儲置錢穀所以給軍需也備不虞也爲將臣者固當恪謹典守而近聞守法不古用財太濫或有徒張虛簿多歸私橐者云請令廟堂差遣備郞三軍門錢穀布木按簿摘奸如有犯科者該營大將一依貪汚之律嚴施懲勵焉朝家之設置勅需庫法意甚重而近聞海西勅需錢數十萬兩消瀜耗費於各邑之放債積逋及所謂開市別將之引年預下之謬例卽今所存者不過五分之一云已極寒心而前道臣朴基正乃於遞職之後將發之際出二萬兩錢放債而來云瑣屑之譏臣不欲索言而其在典守之方固不當若是放倒臣謂朴基正施以譴削之典仍令廟堂嚴飭該道各邑散債積逋一一徵捧開市預下之謬習一切防塞以重法意焉批以首陳保嗇之說是矣而如今亢暘何暇怡神澄思乎三軍門錢穀差遣備郞按簿摘奸後犯科者用貪汚之律事兵曹及三營門反庫摘奸例送御史則備郞差遣未有可據且於該營各有都相第欲更觀其擧行處之前監司朴基正譴削事旣曰勅需消瀜於債逋則必有當該之各年道臣爲先令廟堂査考草記又言將發之際瑣屑之事則此一款當嚴覈於前伯後以其法處斷以懲他餘不畏法不謹典守之類亦令該府開坐嚴問捧口招以聞爾其勿辭察職
정조 24년 · 강
右議政李時秀以海藩時勅需許貸事上箚首實賜批